Broj: 711-I-379-P-228-21/23-06-17

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom vlastitih saznanja mogućeg sukoba interesa **dužnosnika Nevena Bosilja, gradonačelnika Grada Varaždina,** na 200. sjednici, održanoj 17. siječnja 2023., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nevena Bosilja, gradonačelnika Grada Varaždina, neće se pokrenuti, s obzirom da je u Dalmaciji tijekom kolovoza 2021. službeno vozilo koristio za protokolarne svrhe dužnosti koju obnaša, kao i da mu je istovremeno tom prilikom za korištenje tog vozila u druge svrhe s plaće ustegnut iznos od 1.000,00 kn, slijedom čega nisu utvrđene okolnosti koje upućuju da je povrijedio neku od odredbi ZSSI/11-a.**

Obrazloženje

U Povjerenstvu je pod brojem 711-U-4930-P-228/21-01-3 dana 4. listopada 2021. zaprimljena anonimna prijava mogućeg sukoba interesa podnesena protiv dužnosnika Nevena Bosilja, gradonačelnika Grada Varaždina, povodom koje se vodi predmet P-228/21.

U navedenoj prijavi se navodi da dužnosnik koristi službeni automobil u privatne svrhe, iako je Povjerenstvo u nekoliko predmeta utvrđivalo kako je to suprotno odredbama ZSSI/11-a. Također se navodi da dužnosnik to opravdava time što ima pravo koristiti službeno vozilo 24 sata dnevno, te da će mu biti oduzeto od plaće po institutu primanja plaće u naravi. U prijavi se iznosi da navedeno nije propisano općim aktom Gradskoga vijeća Grada Varaždina. Nadalje se navodi da je u priopćenju javnosti prvo naveo da automobil koristi primjenjujući odredbe poreznih propisa, da bi potom izjavio kako mu za lipanj i srpanj greškom nije bilo oduzeto od plaće, te da će to biti učinjeno za mjesec kolovoz 2021., iako ne postoji opći akt kojim bi bila predviđena isplata plaće u naravi.

Također, u Povjerenstvu je pod brojem 711-U-4962-P-232/21-01-2 dana 6. listopada 2021. zaprimljena anonimna prijava mogućeg sukoba interesa podnesena protiv dužnosnika Nevena Bosilja, gradonačelnika Grada Varaždina, povodom koje se vodi predmet P-228/21.

U ovoj se prijavi ističe da je dužnosnik na službeni automobil montirao krovnu kutiju marke Thule te da je koristio službeni automobil radi odlaska na godišnji odmor.

S obzirom da su navedene prijave zaprimljene protiv istog dužnosnika i temelje se na sličnom činjeničnom stanju te međusobno povezanim okolnostima, Povjerenstvo je radi ekonomičnosti postupka donijelo zaključak Broj: 711-I-2019-P-232/21-02-11 od 15. prosinca 2021. da će se voditi jedan postupak pod brojem P-228/21.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-228/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Neven Bosilj izabran na dužnost gradonačelnika Grada Varaždina u mandatu 2021. – 2025.

Člankom 3. stavkom 1. podstavkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Neven Bosilj, povodom obnašanja dužnosti gradonačelnika Grada Varaždina obvezan postupati sukladno odredbama ZSSI/11-a.

Povjerenstvo je dopisom 711-I-2006-P-228/21-02-17od 16. prosinca 2021. od Grada Varaždina zatražilo očitovanje na okolnosti ima li dužnosnik Neven Bosilj, gradonačelnik Grada Varaždina, pravo korištenja službenog vozila Grada Varaždina, ukoliko ima je li pravo korištenja vozila neograničeno ili je ograničeno za službene svrhe, postoji li pravilnik ili drugi opći akt Grada kojim je utvrđen način korištenja i opseg prava u pogledu korištenja službenih vozila i tko je donio takav akt, zajedno sa dokumentacijom koja obuhvaća navedeni opći akt te sve odluke u pogledu ostvarivanja plaće u naravi.

Grad Varaždin očitovao se dopisom, klasa: 005-01/21-01/4, urbroj: 2186-1-01-22-3 od 28. siječnja 2022., kojem je priložen dopis Upravnog odjela za poslove gradonačelnika i Gradskog vijeća Grada Varaždina, klasa: 120-01/22-01/1, urbroj: 2186-01-04-04/13-22-4 od 20. siječnja 2022., za koji se navodi da predstavlja odgovor na dopis Povjerenstva. U ovome se dopisu navodi da Grad Varaždin nije donio opći akt kojim bi propisao da gradonačelnik ostvaruje pravo na primanje dijela plaće u naravi te da je dužnosniku Nevenu Bosilju temeljem zakonskih propisa plaća u naravi u iznosu od 1.000 kn neto obračunata za mjesec kolovoz 2021. radi korištenja službenog vozila u privatne svrhe. Navodi se da je iznos plaće u naravi ustegnut prilikom obračuna plaće za kolovoz 2021. u visini 1.000,00 kn neto temeljem Izjave o suglasnosti gradonačelnika za ustegu iz plaće, te da osim za mjesec kolovoz 2021. nije bilo daljnjih obračuna plaća u naravi.

Očitovanju Grada Varaždina priloženi su dužnosnikova Izjava o suglasnosti gradonačelnika za ustegu iz plaće, kojom sukladno članku 21. Zakona o porezu na dohodak („Narodne novine“, broj 115/16., 106/18., 121/19., 32/20. i 138/20.) te člancima 21. i 22. Pravilnika o porezu na dohodak („Narodne novine“, broj 10/17., 128/17., 106/18., 1/19., 80/19., 1/20., 74/20., 138/20. i 1/21.) daje suglasnost da mu se za kolovoz 2021. godine ustegne dio neto plaće u iznosu od 20% mjesečnog najma vozila, iz razloga korištenja službenog vozila za privatne svrhe, Odluka o izmjeni Odluke o plaći i drugim pravima gradonačelnika i zamjenika gradonačelnika Grada Varaždina od 25. veljače 2016., kojom je utvrđen koeficijent te osnovica za obračun plaće gradonačelnika i zamjenika gradonačelnika Grada Varaždina, te rješenje o plaći od 8. lipnja 2021., kojim se utvrđuje visina plaće koju će dužnosnik Neven Bosilj primati za obnašanje navedene dužnosti.

Povjerenstvo je dopisom 711-I-2193-P-228-21/22-04-17od 4. studenoga 2022. od Grada Varaždina zatražilo očitovanje na okolnosti je li dužnosnik Neven Bosilj, gradonačelnik Grada Varaždina, koristio službeno vozilo Grada u privatne svrhe, ako da za koje je privatne svrhe koristio službeno vozilo (odlazak na godišnji odmor ili privatni put, odnosno za neke druge svrhe koje nisu povezane s obnašanjem dužnosti), je li na službeno vozilo Grada prilikom njegova korištenja bila montirana krovna kutija marke Thule, tko je to i na čiji zahtjev odobrio, te ima li Grad evidenciju o korištenju službenog vozila za privatne svrhe, zajedno s dokumentacijom o tome.

Grad Varaždin očitovao se dopisom, klasa: 044-01/22-01/1, urbroj: 2186-1-04-01/3-22-2 od 5. prosinca 2022., u kojem se navodi da Grad Varaždin ima u najmu osobno vozilo marke Peugeot, koji se koristi za potrebe Grada Varaždina te da istim upravlja službeni vozač Grada ili Neven Bosilj, gradonačelnik. Također se iznosi da gradonačelnik nema pravo na utvrđeni godišnji odmor, već povremeno koristi slobodan dan kada mu to obveze dopuštaju obzirom na specifičnost funkcije koju obnaša.

Iznosi se da je tijekom kolovoza 2021. dužnosnik Neven Bosilj bio odsutan 10-ak dana tijekom kojeg je razdoblja obnašao niz protokolarnih i službenih dužnosti, jer je kao dužnosnik sudjelovao na svečanoj sjednici Općinskog vijeća Općine Jelse, imao više susreta sa drugim dužnosnicima, između ostalih i s predsjednikom Republike Hrvatske, gradonačelnikom Grada Trogira, gradonačelnikom Grada Makarske, gradonačelnikom Grada Supetra te općinskim načelnikom Općine Sutivana, općinskim načelnikom Općine Jelsa, općinskim načelnikom Općine Vela Luka, općinskim načelnikom Općine Smokvica, općinskim načelnikom Općine Lumbarda i općinskim načelnikom Općine Gradec, pri čemu se ističe kako je tijekom cijelog razdoblja odsustva iz Varaždina putem e-maila i mobitela koordinirao rad gradske uprave.

U dopisu se nadalje navodi da je između obavljanja opisanih protokolarnih i službenih obveza, dužnosnik Neven Bosilj iskoristio nekoliko slobodnih dana tijekom vikenda koje je proveo zajedno sa svojom obitelji kada je službeno vozilo Grada bilo u njegovu posjedu, iz čega proizlazi da je dužnosnik u kolovozu 2021. službeno otputovao u Dalmaciju radi obavljanja unaprijed ugovorenih službenih obveza raspoređenih tijekom njegova boravka na navedenom području, dok je nekoliko slobodnih dana između pobrojanih obveza predmetno vozilo bilo u njegovu posjedu.

Navodi se da je za nekoliko slobodnih dana dužnosniku temeljem zakonske obveze poslodavca za mjesec kolovoz 2021. obračunata plaća u naravi te da je sukladno Evidenciji Grada Varaždina o korištenju službenog vozila u 2021., dužnosnik u kolovozu 2021. koristio službeno vozilo Grada Varaždina u službene svrhe, dok se dio korištenja službenog vozila tijekom kolovoza 2021. može smatrati korištenjem vozila u privatne svrhe, iz kojeg je razloga Grad Varaždin ovakav način korištenja regulirao ustegom na njegovoj neto plaći (za ovaj mjesec u iznosu od 20 % mjesečnog najma vozila, temeljem njegove Izjave o suglasnosti na ustegu iz plaće.). Ističe se kako dužnosnik ne koristi pravo na dnevnice za službeni put u Republici Hrvatskoj.

U odnosu na korištenje krovne kutije marke Thule, navodi se da je ista montirana na službeno vozilo, jer postoji takva mogućnost na predmetnom vozilu postoji, kao i montaža druge dodatne opreme na automobilu. Iznosi se da Pravilnik o korištenju službenog vozila Grada Varaždina ne definira tko i na čiji zahtjev odlučuje da se takva oprema može postaviti, odnosno da istim nije propisano oprema koja bi se mogla montirati, uz napomenu da se na predmetno vozilu ova vrsta opreme može postaviti jer je predviđena karakteristikama vozila, te da se prema potrebama montira na vozilo.

Očitovanju je priložena Evidencija Grada Varaždina o korištenju službenog vozila u 2021., uvidom u koju je utvrđeno da su osim dužnosnika službeno vozilo Grada Varaždina u ovoj godini koristili i zamjenik gradonačelnika, predsjednica Gradskog vijeća te gradski službenici.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom c) ZSSI/11-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 21. stavkom 1. točkom 1. Pravilnika o porezu na dohodak propisano je da se primicima po osnovi nesamostalnog rada, u skladu s člankom 21. stavkom 3. Zakona o porezu na dohodak, smatraju i primici u stvarima i uslugama koje imaju novčanu vrijednost (dobra, usluge, prava i ostala primanja u naravi), u koje ulaze i prijevozna sredstva.

Člankom 22. stavkom 3. točkom 5. navedenog Pravilnika propisano je da je vrijednost primitka u naravi pri korištenju prijevoznih sredstava primitak iznosa u visini od l% nabavne vrijednosti prijevoznih sredstava mjesečno (uvećano za porez na dodanu vrijednost), odnosno u visini 20% od mjesečne rate za operativni leasing ili dugotrajni najam (uvećano za porez na dodanu vrijednost), bez obzira na opseg korištenja prijevoznih sredstava u privatne svrhe.

U odnosu na korištenje službenog vozila za privatne svrhe, iz očitovanja Grada Varaždina proizlazi da je dužnosnik Neven Bosilj u kolovozu 2021. 10-ak dana boravio u Dalmaciji, kojom je prilikom u obnašanju dužnosti gradonačelnika Grada Varaždina bio prisutan na više protokolarnih i službenih događanja, te da se susretao sa drugim čelnicima jedinica lokalne samouprave iz navedenog područja, ali i predsjednikom Republike Hrvatske, zbog čega je koristio službeno vozilo Grada Varaždina koje Grad koristi temeljem obvezno-pravnog odnosa najma.

S obzirom da se radi o aktivnostima povezanima s obnašanjem dužnosti gradonačelnika Grada Varaždina, dužnosnik Neven Bosilj je imao pravo koristiti navedeno službeno vozilo Grada za ove svrhe.

Nadalje, iz očitovanja Grada proizlazi da je dužnosnik nekoliko slobodnih dana tijekom vikenda u kolovozu 2021., između opisanih obveza, proveo sa svojom obitelji, kada je također koristio službeno vozilo Grada, te bi ovakvo korištenje službenog vozila u tom razdoblju predstavljalo korištenje vozila za privatne svrhe, odnosno upućivalo bi na moguću povredu ZSSI/11-a.

Međutim, stav je Povjerenstva da u situacijama kada se vozilo koristi za protokolarne svrhe, istovremeno njegovo korištenje za privatne potrebe u manjoj mjeri i povezanoj sa službenim potrebama ne predstavlja povredu ZSSI/11-a.

U očitovanju Grada Varaždina se navodi kako ne postoji opći akt Grada kojim bi bila propisano da dužnosnik ostvaruje pravo na primitak u naravi.

Dužnosniku je za nekoliko dana tijekom mjeseca kolovoza 2021. kada je koristio službeno vozilo za privatne svrhe, uz njegovu suglasnost, ustegnut iznos plaće u visini od 1.000,00 kn neto primjenom propisa koji se odnose na primitak plaće u naravi, odnosno primjenom odredbi Zakona o porezu na dohodak i Pravilnika o porezu na dohodak.

Iz navedenoga proizlazi da je ustezanjem plaće dužnosniku Nevenu Bosilju naplaćeno korištenje službenog vozilo za ono razdoblje u mjesecu kolovozu 2021. u kojem ga nije koristio za službene svrhe, dok iz očitovanja Grada Varaždina nije utvrđeno da bi u drugim razdobljima koristio službeno vozilo za privatne svrhe, niti se to navodi u prijavi, slijedom čega se u odnosu na ovu okolnost postupak protiv dužnosnika neće pokrenuti, jer ne proizlazi da bi došlo do povrede neke od odredbi ZSSI/21-a.

U pogledu montiranja krovne kutije marke Thule, u dopisu Grada Varaždina se navodi da općim aktom Grada nije propisano tko o tome te na čiji zahtjev odlučuje, odnosno koja se oprema može postaviti na službeno vozilo, već da se ista krovna kutija postavlja prema potrebama, s obzirom da osobine službenog vozila isto dopuštaju.

Imajući u vidu da navedeno vozilo, osim dužnosnika, koriste i druge osobe (zamjenik gradonačelnika, predsjednica Gradskog vijeća, službenici), što je utvrđeno uvidom u Evidenciju Grada Varaždina o korištenju službenog vozila u 2021., te da je prema navodima prijave dužnosnik montirao krovnu kutiju marke Thule u kolovozu 2021., odnosno u razdoblju za koje iz očitovanja Grada Varaždina proizlazi da je tada dužnosnik u Dalmaciji boravio pretežito službeno, niti u ovome dijelu nije utvrđeno da bi došlo do povrede neke od odredbi ZSSI/21-a, te se postupak protiv dužnosnika neće pokrenuti.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Dostaviti:

1. Dužnosnik Neven Bosilj, osobnom dostavom
2. Podnositelji prijava, putem e-maila
3. Objava na internetskoj stranici Povjerenstva
4. Pismohrana